Motorový olej

Motorový olej je mazací olej určený špeciálne pre použitie v spaľovacích motoroch. Má nasledovné funkcie:
 zmenšovať trenie a opotrebenie
 zabezpečiť odvod tepla,
 tesniť,
 zbavovať trecie plochy nečistôt,
 chrániť trecie plochy pred koróziou,
 tlmiť dynamické rázy v mechanizmoch.

Motorový olej je zložený zo základného oleja a aditív, ktoré mu dodávajú požadované vlastnosti.

Aditíva 
Motorové oleje obsahujú tieto aditíva:
 antioxidanty — potláčajú starnutie oleja (oxidáciu) a teda zmenu jeho vlastností
 detergenty — čistia omývané plochy a zabraňujú tak vzniku usadenín
 disperzanty — udržujú v oleji rozptýlené látky, ktoré by sa inak usadzovali na rôznych častiach motora
 protikorozívne prísady — chránia pred koróziou omývané plochy
 modifikátory viskozity — zabezpečujú vhodnú viskozitu oleja a jej vhodnú zmenu v závislosti od teploty
 depresanty — znižujú bod tuhnutia oleja
 protipeniace prísady — znižujú resp. potláčajú penenie pri prúdení oleja v motore
 modifikátory trenia — zlepšujú trecie vlastnosti

Požiadavky na oleje 
Požiadavky na motorový olej závisia najmä od:
 účelu spaľovacieho motora
 druhu pracovného obehu
 spôsobu chladenia
 použitého paliva

Prísnejšie požiadavky sú kladené na motorový olej ak je určený pre:
 dvojtaktný motor
 motor chladený vzduchom
 vznetový motor
 prepĺňaný motor

Vlastnosti olejov

Hlavné 
Medzi hlavné vlastnosti olejov, ktorých hodnoty sa často používajú aj v názve oleja patria:
 kinematická viskozita
 viskozitný index
 bod vzplanutia
 bod tuhnutia
 trieda SAE (Society of Automotive Engineers)
 výkonová klasifikácia podľa API (American Petroleum Institute)

Ostatné 
Okrem hlavných, musia motorové oleje mať vhodné aj ďalšie vlastnosti: hustotu, tepelnú vodivosť, tepelnú kapacitu, odparivosť, horľavosť, tepelnú stálosť, odolnosť proti peneniu, schopnosť rozprašovania, disperzno-detergentné vlastnosti, neškodnosť pre organizmy.

Klasifikácia olejov 
Motorové oleje sa klasifikujú podľa dvoch základných charakteristík: viskozity a výkonových vlastností. Podľa viskozity a jej závislosti od teploty sa motorové oleje rozdeľujú na:
 sezónne, alebo jednostupňové
 letné 
 zimné
 celoročné, alebo celosezónne (v angl. multigrade).

Viskozitná klasifikácia podľa SAE 
Táto klasifikácia rozdeľuje oleje do tried označených číslom a prípadne písmenom 'W' podľa hodnoty viskozity pri danej teplote.

Čím je viskozitná trieda nižšia, tým je olej určený pre prevádzku za nižších teplôt. Oleje s triedou obsahujúcou znak 'W' sú vhodné pre používanie pri záporných teplotách. Pre stredoeurópske klimatické podmienky sú bežné hodnoty viskozitných tried:
 zimné oleje — 15 W, 10 W
 letné oleje — 30, 40 
 celoročné — od 10W/30 po 15W/50

Výkonová klasifikácia podľa API 
Táto klasifikácia rozdeľuje oleje do tried podľa vhodnosti oleja pre danú skupinu motorov. Hlavným parametrom pre použitie oleja danej výkonovej triedy v konkrétnom motore je rok jeho uvedenia na trh. 
 Oleje tried S sú určené pre zážihové motory. V rámci ich skupín platí, že olej vyššej triedy je možné použiť, aj ak je v technickej dokumentácii motora predpísaný olej nižšej triedy. T. j. v staršom motore možno vždy použiť modernejší olej.
 Oleje tried C sú určené pre vznetové motory. V rámci ich skupín nie je možná zámena vždy, len pre vybrané triedy (uvedené v tabuľke).
Tabuľka je úplná a obsahuje aj v súčasnosti zastarané výkonové triedy, ktoré sú označené sivým podfarbením.

Zdroje 
 Trnka J., Urban J.: Spaľovacie motory. Alfa Bratislava, 1992.
 American Petroleum Institute

Mastiace oleje
Motory